TREBIŠOV. Vo štvrtok pred večerom sa v Trebišove úspešne pokúsili o prekonanie slovenského rekordu v zapletaní lana.
S touto myšlienkou prišli pracovníci tunajšieho múzea už pred piatimi rokmi, keď sa stali v rámci Slovenska vyzývateľmi v tejto "disciplíne" zatiaľ ešte slovenských rekordov.
V roku 2011 im zapísali rekord vyrobeného lana s dĺžkou 103 metrov, ktoré zaplietli zo 4 prameňov jutových povrazov.
Tento rok si úlohu sťažili tým, že použili šesť jutových špagátov v štyroch prameňoch s dĺžkou až 300 metrov.
Trvalo niekoľko hodín, kým povrazy v tejto dĺžke natiahli a napli.
Unikátny prístroj z 19. storočia
Komisár Igor Svítok Trebišovčanom v piatok večer podpísal a vydal certifikát osvedčujúci slovenský rekord najdlhšie ručne pleteného lana.
Dosiahlo úctyhodnú dĺžku až 247,4 metra, čo je nový slovenský rekord.
Múzeum a Kultúrne centrum južného Zemplína v Trebišove vlastní unikátny prístroj na pletenie lana z 19. storočia, ktoré získali z územia Zemplína.
Kedysi sa laná vyrábali pre potrebu na roľníckych gazdovstvách, napríklad na upevnenie konských povozov, či na ťahanie vody zo studní. Ale aj na zavesenie chrámových lustrov, ba aj na pohreboch pre hrobárov, ktorí ho používali pri spúšťaní truhly do hrobu, ale aj v mnohých iných činnostiach.
Večerná atrakcia, ktorej sa zúčastnili stovky ľudí, bola pilotným programom v rámci podujatia Chlebom a vínom, ktoré v piatk v blízkosti múzea pokračuje. Zároveň nadväzuje na začínajúce sa Dni mesta Trebišova.